  Майя Бывальцева Удмуртиысь физкультурая, спортъя но егитъёсын ужан политикая министрлэн воштӥсез Сергей Артамонов лыдъя, элькунысь но кунысь паралимпиецъёслэн Бразилиысь Рио-де-Жанейроын Паралимпиадае пыриськонзылы оскон вань на. Соос понна нокыӵе мукет ӵошатсконъёс али чакламтэ. «Берпуметӥ нуналозь оскон вань. Ми азьло сямен ик оскиськомы, берпуметӥ нуналозь оскомы, командаез Паралимиаде лэзёзы шуыса. Мынам вань сыӵе шӧдонэ, ужпум умоен берытскоз шуыса. Али мукет ӵошатсконъёс ӧвӧл пусъемын. Та дыре пӧртэм фестивальёс, ӵошатсконъёс лэсьтыны выро, Олимпиадаез кельтэмъёслы сямен ик. Спортсменъёс формазэс медаз ыштэ, соослы дугдылыны уг яра. Азьланяз календарьын — пӧртэм турниръёс, со пӧлын пӧртэм спорт амалъёсъя дуннелэн чемпионатъёсыз», — вераз со иворъёсъя «Удмуртия» агентстволэн корреспондентэзлы. Тодэ вайытом, 22-тӥ гудырикошконэ Спортъя арбитраж суд Россиысь паралимпи комитетлэсь Калыккуспо парарлимпи комитетлэн асьме кунысь спортсменъёсты Паралимпиаде лэзёнтэм сярысь пуктэтзлы пумит исксэ палэнтӥз. Рио-де-Жанейрое мыныны кулэ вал Удмуртиысь но куинь атлетъёс: велосипедистъёс Сергей Пудов, но Арслан Гильмутдинов, ӝоквыл теннисэн шудӥсь Надежда Пушпашева. 23-тӥ гудырикошконэ Россиысь Мерлыко палаталэн тӧроез Александр Бренчалов 2016-тӥ арын куарусёнэ асьме кунын мукет Паралимпиадаез ортчыны ӵектӥз. Та ужпумъя Росси кивалтэт ласянь нимлыко пумкылъянъёс али ӧвӧл. Рио-де-Жанейроын Паралимпи шудонъёс ортчозы 7–18 куарусёнэ. Тегъёс: Спорт Удмуртия кивалтэт Паралимпиада Бразилия  